En ny undersøgelse fra Ankestyrelsen viser, at landets kommuner har kendskab til mindst 130 sager, hvor børn eller unge med ikke-vestlig baggrund siden efteråret 2015 har været på længerevarende udlandsophold, der har påvirket deres trivsel, skolegang eller sprogkundskaber negativt.

Denne negative påvirkning oplevede Ramiz Ahmed Ugla ikke, da han som 17-årig blev opfordret af sin far til at tage til Syrien for at bo med slægtninge:

- Min far syntes, at jeg skulle på en rejse for at se, om jeg kunne lære noget af at komme væk. Jeg skulle prøve at arbejde dernede og se, hvor hårdt det er at være dernede, så jeg kunne lære noget af det og tage det med mig hjem igen, fortæller Ramiz Ahmed Ugla til DR Nyheder.

- Det er en oplevelse, jeg husker resten af livet, det er ikke bare noget, der forsvinder. Jeg er virkeligt taknemmelig for, at han opfordrede mig til at tage afsted, det var endt galt, hvis jeg ikke havde været dernede, fortsætter han.

Fra 10. klasse til Syrien

Ramiz Ahmed Ugla kom til Danmark sammen med sin familie i år 2000. Og det var i 2008, at han var i Syrien for at bo hos sine bedsteforældre og lære at arbejde for føden. Hjemme i Danmark kæmpede han dengang med motivationen til at arbejde og til at gå i skole, og han kæmpede med at undgå at lave ballade:

- Inden jeg tog afsted, var jeg én, der lavede lidt ballade, jeg gad ikke rigtigt skole eller arbejde dengang. Jeg var lidt mere én, der tog ting for givet. Jeg var heller ikke særlig god til at snakke dansk, så jeg kunne ikke kommunikere på samme måde, som jeg kan i dag. Det gjorde, at jeg hang ud med de forkerte, for det var dem, der accepterede mig, husker Ramiz Ahmed Ugla.

Han gik i 10. klasse, og hans far havde flere gange opfordret ham til at tage afsted, så han kunne få noget perspektiv på tilværelsen i Danmark. Han skulle lære, hvorfor det var, at hans forældre havde kæmpet for at få ham til Danmark:

- Tænk på, hvad vores forældre har været igennem for at spare op til at komme hertil. Jeg arbejdede dernede i otte måneder, og jeg kunne ikke spare noget som helst sammen. Det var ikke, fordi jeg gik og festede, det er fordi, lønningerne dernede er nærmest nul. Det rækker lige til at få noget at spise. Så prøv at tænke på, hvad mine forældre har gjort for at spare en formue sammen for at komme væk, hvad de må have gjort for det, siger Ramiz Ahmed Ugla.

Læs også : Maria blev sendt til Tyrkiet: Jeg skulle glemme min danske kæreste

Af egen fri vilje

Ifølge den nye undersøgelse fra Ankestyrelsen, er der typisk tale om ferieophold hos slægtninge - andre af opholdene har kommunerne ikke ret meget viden om - men i 21 tilfælde skønner kommunerne, at opholdene har fundet sted imod barnets eller den unges vilje.

Det afviser Ramiz Ahmed Ugla:

- Jeg vil ikke sige, at jeg blev tvunget. Jeg blev opfordret. Min far nævnte det rigtigt mange gange, og jeg tænkte: det kan ikke passe, når han siger, at det er så slemt dernede. Jeg var sikker på, at han overdrev.

Han fortæller, at han er imod, at forældre direkte tvinger deres børn til at tage af sted på opdragelsesrejser, og det er heller ikke sådan, han så sin tur:

- Det var mere en oplevelsesrejse end en opdragelsesrejse, husker han.

Han er i dag 27 år gammel, dyrker thaiboksning på professionelt plan og er indehaver af frisørsalonen Guldsaksen i Vejle. Han ved ikke, hvor han var endt, hvis han ikke havde været i Syrien:

- Jeg tror ikke, at jeg var gået den rigtige vej. Det var svært dengang, fordi jeg hang ud med de forkerte, jeg satte ikke pris på job eller uddannelse. Jeg tror, at det, at jeg så, hvordan folk levede dernede, vækkede mig. Det var først dér, at jeg forstod, hvad min far havde været igennem for at få os herop og give os de muligheder, der er her, siger Ramiz Ahmed Ugla.

Læs også : 130 sager med problematiske udlandsophold: Her er de typiske destinationer

Fra Syrien til uddannelse

En række af kommunerne påpeger i Ankestyrelsens undersøgelse, at nogle familier med ikke-vestlig baggrund har en anden opfattelse af vigtigheden af skolegang. Andre kommuner mener, at deres egne indsatser har været en medvirkende årsag til udlandsopholdet, fordi forældrene har forsøgt at undgå kommunens indblanding i deres liv. Men for Ramiz Ahmed Ugla var udlandsopholdet en væsentlig grund til, at han fik styr på sin skolegang.

Han husker, at han fik fornyet sit syn på ting som religion, uddannelse og arbejde, mens han var i Syrien. Og da hans far ringede til ham, efter han havde været i Syrien med fysisk udmattende arbejde i otte måneder, og spurgte ham, om han ville hjem, sagde han ja: